b'\n_START_ARTICLE_\nKoturnizem\n_START_PARAGRAPH_\nKoturnizem je zastrupitev z mesom prepelic (Coturnix coturnix), ki se ka\xc5\xbee predvsem z razkrojem skeletnega mi\xc5\xa1i\xc4\x8dja (rabdomiolizo), posledi\xc4\x8dno pa lahko pride do smrti zaradi \xc5\xa1oka in odpovedi ledvic. Navadno se pojavi na obmo\xc4\x8dju Mediterana med jesensko selitvijo prepelic.\n_START_SECTION_\nSelitve prepelic\n_START_PARAGRAPH_\nDo zastrupitev navadno pride v \xc4\x8dasu jesenskih selitev (migracij) prepelic preko Sredozemskega morja na pode\xc5\xbeelskih mediteranskih obmo\xc4\x8djih. Glede na podatke v zadnjem stoletju prepelice niso nikoli strupene zunaj selitvene sezone, prav tako pa veliki dele\xc5\xbe prepelic ni strupen niti med selitvijo. Obstajajo tri selitvene poti, vsaka pa ima svoje toksikolo\xc5\xa1ke zna\xc4\x8dilnosti. Vzhodna pot poteka preko doline reke Nil, ob Sinajskem polotoku, proti Gr\xc4\x8diji in v okviru te poti tudi pride do ve\xc4\x8dine zastrupitev jeseni. Zahodna pot, ki poteka od Al\xc5\xbeirije do Francije, je povezana z zastrupitvami samo v \xc4\x8dasu spomladanskih selitev. Osrednja pot, ki poteka preko Italije, ni povezana z zastrupitvami._NEWLINE_V preteklosti so prepelice mno\xc5\xbei\xc4\x8dno lovili, zato je bila incidenca zastrupitev toliko vi\xc5\xa1ja. V dana\xc5\xa1njem \xc4\x8dasu se je obseg selitev in s tem incidenca zastrupitev zmanj\xc5\xa1ala zaradi modernega kmetijstva in su\xc5\xa1e na obmo\xc4\x8dju Sahela, k temu pa prispeva tudi vzreja prepelic na farmah, kar omejuje zau\xc5\xbeitje divjih prepelic.\n_START_SECTION_\nEtiopatogeneza\n_START_PARAGRAPH_\nNatan\xc4\x8dni vzrok strupenosti prepelic je \xc5\xa1e vedno predmet razprav. Najverjetnej\xc5\xa1i vzrok je zau\xc5\xbeitje semen pikastega mi\xc5\xa1jaka, ki vsebujejo razli\xc4\x8dne toksi\xc4\x8dne alkaloide, med katerimi je najpomembne\xc5\xa1i koniin. Predlagana so bila tudi semena teloha, \xc5\xbeu\xc5\xbeelke, katerih prehrana vsebuje med ostalim aristolohijsko kislino, ter semena ustnatic vrste Slachys annua._NEWLINE_V okviru sistemskih zapletov obse\xc5\xbenej\xc5\xa1e rabdomiolize privedeta do smrtno nevarnih zapletov hipovolemi\xc4\x8dni \xc5\xa1ok, ki nastane zaradi ekstravazacije plazme v po\xc5\xa1kodovane mi\xc5\xa1ice, ter uhajanje potencialno toksi\xc4\x8dnih sestavin mi\xc5\xa1i\xc4\x8dnih vlaken v krvni obtok. Med resne sistemske zaplete sodijo \xc5\xa1ok, ledvi\xc4\x8dna odpoved (toksi\xc4\x8dno delovanje kristalov mioglobina in se\xc4\x8dne kisline), sr\xc4\x8dne aritmije (predvsem zaradi hiperkaliemije) ter diseminirana intravaskularna koagulacija (DIK).\n_START_SECTION_\nKlini\xc4\x8dni simptomi in znaki\n_START_PARAGRAPH_\nKlini\xc4\x8dni simptomi se obi\xc4\x8dajno pojavijo v \xc4\x8dasu od 1-9 ur od zau\xc5\xbeitja mesa. V nasprotju z drugimi zastrupitvami s hrano so nevrolo\xc5\xa1ki znaki odsotni, prevladujejo pa znaki rabdomiolize. Ob\xc4\x8dutljivost je odvisna od \xc4\x8dloveka do \xc4\x8dloveka, saj zboli le en \xc4\x8dlovek od \xc5\xa1tirih, ki zau\xc5\xbeije meso. Zastrupljene hrane se ne more razlikovati ne na osnovi vonja kot tudi ne okusa. Nobena tehnika kuhanja ni uspe\xc5\xa1na v razstrupljanju hrane._NEWLINE_V za\xc4\x8detnih fazah se zastrupitev ka\xc5\xbee kot splo\xc5\xa1na oslabelost mi\xc5\xa1ic, bole\xc4\x8dine v udih, slabost in bruhanje, pozneje pa kot hude bole\xc4\x8dine v mi\xc5\xa1icah in ohromitev (paraliza) nog, urin pa se obarva temno rjavo zaradi mioglobinurije. V hudih primerih se pojavijo znaki sistemske prizadetosti, npr. zaradi \xc5\xa1oka.\n_START_SECTION_\nZgodovina\n_START_PARAGRAPH_\nPrimer toksi\xc4\x8dne rabdomiolize naj bi bil opisan \xc5\xbee v Svetem pismu, in sicer v Stari zavezi, kjer je Bog kaznoval sestradano izraelsko ljudstvo zaradi dvoma v smiselnost eksodusa._NEWLINE_Prepelice kot standardni primer \xc5\xbeivali, ki lahko brez posledic pojejo hrano, strupeno za \xc4\x8dloveka, so navajali mnogi znani filozofi in zdravniki, med ostalim Aristotel, Lukrecij, Galen, Filon Aleksandrijski in Sekst Empirik.'